Ráðamenn í Bretlandi segja erfiðar vikur framundan eftir að tilkynnt var um hertar aðgerðir og útgöngubann vegna kórónuveirufaraldursins. Stjórnvöld boðuðu í morgun aðstoð við fyrirtæki sem hefðu orðiuð illa úti í kórónuveirukreppunni.
Hertar sóttvarnareglur tóku gildi í Bretlandi á miðnætti og blasa við margvíslegar skerðingar og takmakanir sem miða að því að ná tökum á kórónuveirufaraldrinum. Breskir ráðamenn segja erfiðar vikur fram undan.
Boris Johnson, forsætisráðherra Bretlands, kynnti nýjar og hertar ráðstafanir í gærkvöld og lagði áherslu á mikilvægi bólusetninga. Michel Gove, ráðherra í bresku stjórninni, tók í sama streng í sjónvarpsviðtali skömmu síðar.
Gove sagði að árangur þessara ráðstafana yrði metinn 15. febrúar, fyrir hefðbundin vegtrarfrí í skólum. Eftir það yrði vonandi hægt að fara að slaka á aðgerðum, en ekki yrði hægt að segja nákvæmlega til um hvenær eða hversu mikið. Í byrjun mars yrði líklega farið að aflétta ýmsum aðgerðum, en ekki endilega öllum.
Breska stjórnin boðaði í morgun umfangsmikla viðbótaraðstoð við fyrirtæki sem hefðu orðið illa úti í faraldrinum. Áformað væri að verja til þess 4,6 milljörðum punda, jafnvirði hátt í 800 milljarða króna. Yfir 600.000 fyrirtæki nytu góðs af þessum aðgerðum.
Ráðamenn í Bretlandi segja erfiðar vikur framundan eftir að tilkynnt var um hertar aðgerðir og útgöngubann. Stjórnvöld boðuðu í morgun aðstoð við fyrirtæki sem hefðu orðið illa úti í kórónuveirukreppunni.